CELEX: 32015R0234
Language: hr
Date: 2015-02-13 00:00:00
Title: Provedbena uredba Komisije (EU) 2015/234 оd 13. veljače 2015. o izmjeni Uredbe (EEZ) br. 2454/93 u vezi s privremenim uvozom prijevoznih sredstava kojima se koristi fizička osoba s boravištem u carinskom području Unije

14.2.2015   
            
            
               HR
            
            
               Službeni list Europske unije
            
            
               L 39/13
            
         PROVEDBENA UREDBA KOMISIJE (EU) 2015/234
   оd 13. veljače 2015.
   o izmjeni Uredbe (EEZ) br. 2454/93 u vezi s privremenim uvozom prijevoznih sredstava kojima se koristi fizička osoba s boravištem u carinskom području Unije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (1), a posebno njezin članak 247.,
   budući da:
   
               (1)
            
            
               Uredbom Komisije (EEZ) br. 2454/93 (2) predviđa se mogućnost privremenog uvoza prijevoznih sredstava u carinsko područje Unije te da se fizičke osobe njima mogu koristiti na tom području pod određenim uvjetima.
            
         
               (2)
            
            
               Nedavni događaji ukazali su na zlouporabu privremenog uvoza prijevoznih sredstava.
            
         
               (3)
            
            
               Kako bi se isključila mogućnost takve zlouporabe potrebno je izmijeniti Uredbu (EEZ) br. 2454/93.
            
         
               (4)
            
            
               Kako bi se izbjegao nastanak carinskog duga zbog nedovoljne informiranosti o novim odredbama, državama članicama i Komisiji trebalo bi se omogućiti određeno razdoblje za informiranje javnosti o novoj pravnoj situaciji.
            
         
               (5)
            
            
               Uredbu (EEZ) br. 2454/93 trebalo bi stoga na odgovarajući način izmijeniti.
            
         
               (6)
            
            
               Mjere predviđene ovom Uredbom u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   U članku 561. Uredbe (EEZ) br. 2454/93 stavak 2. zamjenjuje se sljedećim:
   
      „2.   Potpuno oslobođenje od uvoznih carina odobrava se ako se prijevoznim sredstvom u komercijalne ili privatne svrhe koristi fizička osoba s boravištem u carinskom području Unije, a čiji je poslodavac vlasnik, najamnik ili zakupnik prijevoznog sredstva s poslovnim nastanom izvan tog područja.
      Privatna uporaba prijevoznog sredstva dopuštena je za putovanja od mjesta rada do mjesta boravišta zaposlenika odnosno za potrebe obavljanja poslovnih zadataka zaposlenika kako je utvrđeno ugovorom o radu.
      Na zahtjev carinskog tijela osoba koja se koristi prijevoznim sredstvom dužna je dostaviti primjerak ugovora o radu.”
   
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. svibnja 2015.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. veljače 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 302, 19.10.1992., str. 1.
   
   
      (2)  Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (SL L 253, 11.10.1993., str. 1.).